2. ปัจจัยความเสี่ยง

ปัจจัยความเสี่ยงที่จะได้กล่าวต่อไป
เป็นปัจจัยความเสี่ยงหลักซึ่งอาจมีผลกระทบต่อผลการดำเนินงานของบริษัท
และ/หรือฐานะทางการเงินของบริษัท ทำให้ไม่เป็นไปตามที่ควรจะเป็นในสถานการณ์ปกติ
และ/หรืออาจมีผลกระทบต่อความสามารถในการบรรลุวัตถุประสงค์และเป้าหมายของบริษัท
อย่างไรก็ดี อาจมีปัจจัยความเสี่ยงอื่นๆ ที่บริษัทไม่อาจทราบได้ในขณะนี้
หรือเป็นความเสี่ยงที่บริษัทพิจารณาในขณะนี้ว่า
ไม่มีผลกระทบในสาระสำคัญต่อการดำเนินธุรกิจของบริษัท

ปัจจัยความเสี่ยงหลักที่เกี่ยวข้องกับบริษัทโดยตรงที่บริษัททราบและพิจารณาว่าหากเกิดขึ้นอาจจะมีผลกระทบต่อบริษัท
อาจสรุปได้ดังนี้

1. ความผันผวนของราคาวัตถุดิบในการผลิตปุ๋ยเคมี

ราคาวัตถุดิบเป็นปัจจัยหลักในคำนวนต้นทุนของปุ๋ยดังนั้นการเปลี่ยนแปลงราคาวัตถุดิบจึงมีผลกระทบต่อการกำหนดราคาขายปุ๋ยและความสามารถในการทำกำไรของบริษัทอย่างมีนัยสำคัญ
โดยปกติแล้วราคาวัตถุดิบจะมีความผันผวนเปลี่ยนแปลงขึ้นลงตามราคาในตลาดโลกเนื่องจากวัตถุดิบในการผลิตปุ๋ยเคมีจัดเป็นสินค้าประเภท
Commodity ซึ่งราคาจะถูกกำหนดโดยหลายปัจจัยในตลาดโลกที่ไม่สามารถควบคุมได้ เช่น
เศรษฐกิจโลก สภาวะอากาศ ราคาพืชผลและราคาน้ำมัน
รวมถึงอาจมีการเก็งกำไรจากการเปลี่ยนแปลงราคาของสินค้าประเภทนี้ด้วย
หากราคาวัตถุดิบมีการเปลี่ยนแปลงและบริษัทสามารถปรับราคาขายปุ๋ยให้สอดคล้องกับการเปลี่ยนแปลงนั้นได้ก็จะไม่มีผลกระทบกับบริษัทมากนัก
อย่างไรก็ดีในความเป็นจริงแล้วการปรับราคาขายปุ๋ยไม่สามารถทำได้ด้วยบริษัทเองเนื่องจากปุ๋ยเคมีจัดเป็นสินค้าควบคุมตามพระราชบัญญัติว่าด้วยราคาสินค้าและบริการ
พ.ศ.2542 โดยคณะกรรมการกลางว่าด้วยราคาสินค้าและบริการ กรมการค้าภายใน
กระทรวงพาณิชย์ จะออกประกาศแนะนำราคาจำหน่ายสำหรับปุ๋ยเคมีบางสูตร
โดยผู้ผลิตปุ๋ยเคมีจะจำหน่ายปุ๋ยเคมีสูตรดังกล่าวได้ไม่เกินราคาที่คณะกรรมการกลางฯ กำหนด
การเปลี่ยนแปลงราคาขายปุ๋ยให้สูงกว่าราคาแนะนำจะกระทำได้ต้องได้รับอนุญาตจากคณะกรรมการกลางฯ
ก่อน

การเปลี่ยนแปลงราคาวัตถุดิบที่สูงขึ้นโดยที่บริษัทไม่สามารถปรับราคาขายปุ๋ยได้เนื่องจากมาตรการควบคุมราคาดังกล่าวจะทำให้บริษัทไม่สามารถจำหน่ายปุ๋ยในราคาที่สะท้อนราคาทุนที่แท้จริงได้
ซึ่งอาจมีผลให้บริษัทมีผลประกอบการไม่เป็นไปตามที่ได้ประมาณการไว้

การบริหารความเสี่ยง

บริษัทบริหารความเสี่ยงต่อความผันผวนของราคาวัตถุดิบโดยการควบคุมสินค้าคงคลังให้อยู่ในระดับที่เหมาะสมกับช่วงเวลาแต่ละช่วงที่ตลาดมีความต้องการปุ๋ยต่างกันเพื่อให้ราคาขายปุ๋ยสะท้อนต้นทุนที่แท้จริงมากที่สุด
ในการนี้บริษัทได้ติดตามและวิเคราะห์สถานการณ์ราคาของวัตถุดิบในตลาดโลกอย่างใกล้ชิดเพื่อกำหนดนโยบายบริหารสินค้าคงคลังให้เหมาะสมในแต่ละช่วง
บริษัททำสัญญาซื้อขายวัตถุดิบทั้งระยะสั้นและระยะยาวระหว่างบริษัทคู่ค้าตามนโยบายบริหารสินค้าคงคลังที่เหมาะสมและสอดคล้องกับแผนธุรกิจของบริษัท

นอกจากนี้ บริษัทดูแลราคาขายปุ๋ยให้สะท้อนต้นทุนที่แท้จริงมากที่สุดด้วยโดยหากมีปัจจัยใดๆ
ที่ทำให้ต้นทุนการผลิตปุ๋ยสูงขึ้นอย่างมีนัยสำคัญ
บริษัทจะยื่นขอปรับราคาจำหน่ายปุ๋ยต่อคณะกรรมการกลางฯ ทันที
นอกจากนั้นบริษัทยังได้ส่งตัวแทนเข้าร่วมประชุมระหว่างผู้ประกอบการและคณะกรรมการกลางฯ
เพื่อนำเสนอข้อมูลที่ถูกต้องให้กับหน่วยงานราชการเพื่อนำไปพิจารณาประกอบการออกมาตราการใดๆ
ที่มีผลกระทบกับผู้ผลิตและจำหน่ายปุ๋ยเคมี

  2. ภัยแล้ง

ภัยแล้งเป็นปรากฏการณ์ทางธรรมชาติที่ไม่สามารถควบคุมได้อันได้แก่ปริมาณฝนไม่เพียงพอต่อความต้องการ
ฝนทิ้งช่วง
นำไปสู่การจัดสรรน้ำในระบบชลประทานไม่เพียงพอต่อการเพาะปลูกซึ่งจะส่งผลกระทบโดยตรงต่อการเกษตรกรรม
เมื่อเกิดภัยแล้งขึ้นเกษตรกรจะไม่ทำการเพาะปลูกหรือเลื่อนการเพาะปลูกออกไปจนกว่าปัญหาภัยแล้งจะคลี่คลาย
เป็นเหตุให้ความต้องการซื้อปุ๋ยในตลาดในช่วงที่เกิดภัยแล้งลดลงซึ่งอาจส่งผลให้ยอดขายของบริษัท
ผลประกอบการของบริษัทก็อาจไม่เป็นไปตามที่ประมาณการไว้

การบริหารความเสี่ยง

บริษัทลดผลกระทบที่จะเกิดขึ้นกับบริษัทจากภัยแล้งโดยการควบคุมสินค้าคงคลังให้อยู่ในระดับที่เหมาะสมกับแต่ละช่วงเวลาที่ตลาดมีความต้องการปุ๋ยต่างกันเพื่อไม่ให้เกิดภาวะสินค้าคงคลังค้างอยู่ที่บริษัทมากเกินไปในขณะเกิดภัยแล้งและขาดแคลนสินค้าเพื่อจำหน่ายเมื่อภัยแล้งผ่านพ้นไปแล้ว
บริษัทจะติดตามและวิเคราะห์สถานการณ์ของตลาดอย่างใกล้ชิดเพื่อกำหนดนโยบายบริหารสินค้าคงคลังให้เหมาะสมในแต่ละช่วง
บริษัททำสัญญาซื้อขายวัตถุดิบทั้งระยะสั้นและระยะยาวระหว่างบริษัทคู่ค้าตามนโยบายบริหารสินค้าคงคลังที่เหมาะสมตามที่ได้กล่าวมา

3. อุทกภัย

ในปี 2554
ได้เกิดเหตุการณ์อุทกภัยร้ายแรงขึ้นในพื้นที่หลายจังหวัดในประเทศไทยทำให้ผู้ประกอบการในพื้นที่ดังกล่าวต้องหยุดการผลิตและสถานประกอบการได้รับความเสียหายซึ่งส่งผลกับภาคอุตสาหกรรมของประเทศเป็นอย่างมาก
บริษัทฯ
ซึ่งมีโรงงานนครหลวงตั้งอยู่ในจังหวัดพระนครศรีอยุธยาซึ่งเป็นพื้นที่เสี่ยงภัยก็อาจได้รับผลกระทบหากเกิดอุทกภัยร้ายแรงเช่นในปีดังกล่าวขึ้น
ผลกระทบที่อาจเกิดคือมีน้ำเข้าท่วมภายในพื้นที่ของโรงงานและพื้นที่โดยรอบทำให้บริษัทไม่สามารถดำเนินการผลิตสินค้าได้รวมถึงการขนส่งสินค้าและการคมนาคมบริเวณโรงงานก็จะเป็นไปด้วยความยากลำบาก
อย่างไรก็ดี
รัฐบาลได้วางมาตรการหลายประการเพื่อป้องกันอุทกภัยที่อาจเกิดขึ้นในอนาคตแต่มาตรการดังกล่าวยังไม่มีความชัดเจนและยังไม่ได้มีการเริ่มปฏิบัติอย่างเป็นรูปธรรม
จึงยังไม่สามารถยืนยันได้แน่นอนว่าจะไม่เกิดเหตุการณ์อุทกภัยขึ้นอีก
ดังนั้นบริษัทจึงอาจมีความเสี่ยงในเรื่องของภัยธรรมชาติอุทกภัยซึ่งอาจส่งผลกระทบต่อการดำเนินธุรกิจของบริษัทเป็นความเสี่ยงในการขาดรายได้ในขณะที่โรงงานนครหลวงไม่สามารถทำการผลิตได้
ทั้งนี้ปริมาณการผลิตของโรงงานนครหลวงคิดเป็นร้อยละ 20 ของปริมาณการผลิตของบริษัท

การบริหารความเสี่ยง

บริษัทยังมีโรงงานอีกแห่งหนึ่งคือโรงงานพระประแดงตั้งอยู่ในจังหวัดสมุทรปราการซึ่งไม่จัดเป็นพื้นที่เสี่ยงภัย
หากเกิดเหตุการณ์ดังกล่าวขึ้นจนไม่สามารถดำเนินการผลิตที่โรงงานนครหลวงได้
บริษัทจะเพิ่มกำลังการผลิตที่โรงงานพระประแดงทดแทนโรงงานนครหลวงและจัดให้ลูกค้ามารับสินค้าที่โรงงานพระประแดงแทน
บริษัทฯ ยังได้จัดทำประกันภัยทรัพย์สินของบริษัทและสินค้าคงคลังต่อความเสียหายที่เกิดจากอุทกภัย
(และอัคคีภัย) หากเกิดความเสียหายจากอุทกภัยขึ้น
บริษัทก็จะได้รับความคุ้มครองจากประกันภัยดังกล่าว
อย่างไรก็ดีจากเหตุการณ์น้ำท่วมที่เกิดขึ้นส่งผลให้เบี้ยประกันภัยสูงขึ้นแต่จำนวนค่าสินไหมทดแทนลดลง
นอกจากนี้ บริษัทได้ยกพื้นโรงงานในส่วนที่เก็บสต๊อกสินค้าขึ้นเพื่อป้องกันสินค้าเสียหายจากน้ำท่วม
ส่วนมาตรการป้องกันอุทกภัยระยะยาวนั้นบริษัทได้สร้างคันกั้นน้ำล้อมรอบบริเวณโรงงานนครหลวงเพื่อป้องกันน้ำเข้าท่วมภายในบริเวณโรงงานซึ่งสามารถป้องกันน้ำท่วมที่มีความรุนแรงเช่นเดียวกับปี
2554 ได้

  4. การพึ่งพาผู้จัดหาวัตถุดิบบางชนิดน้อยราย

วัตถุดิบในการผลิตปุ๋ยเคมีบางชนิดมีการผลิตและจัดจำหน่ายโดยผู้จัดหาน้อยราย
การที่ต้องใช้วัตถุดิบดังกล่าวในการผลิตโดยมีผู้จัดหาน้อยรายถือเป็นความเสี่ยงอย่างหนึ่ง
หากผู้จัดหาสามารถรวมกลุ่มกันเพื่อกำหนดราคาของวัตถุดิบได้โดยไม่สอดคล้องกับราคาที่แท้จริงของวัตถุดิบนั้นอาจส่งผลให้ต้นทุนในการผลิตของบริษัทฯ
สูงขึ้น เป็นเหตุให้ความสามารถในการทำกำไรไม่เป็นไปตามที่ประมาณการไว้ นอกจากนี้
การพึ่งพาผู้จัดหาน้อยรายอาจเกิดความเสี่ยงในการจัดหาวัตถุดิบหากผู้จัดหานั้นไม่สามารถจัดหาวัตถุดิบได้ตามความต้องการของบริษัทฯ
อาจส่งผลกระทบกับกระบวนการผลิตบริษัทฯ ได้

การบริหารความเสี่ยง

บริษัทฯ
ได้ประมาณการและวางแผนความต้องการใช้วัตถุดิบในการผลิตไว้ล่วงหน้าและทำสัญญาซื้อขายวัตถุดิบทั้งระยะสั้นและยาวระหว่างผู้จัดหาโดยมีการกำหนดเป้าหมายในการดำเนินการบริหารความเสี่ยงที่เหมาะสมและสอดคล้องกับแผนธุรกิจของบริษัท
รวมถึงจัดหาผู้จัดหารายอื่นๆ และเฉลี่ยการสั่งซื้อวัตถุดิบจากผู้จัดหารายอื่นๆ ด้วย
เพื่อลดการพึ่งพาผู้จัดหาวัตถุดิบน้อยราย